Katarina Barley
D Katarina Barley (* 19. Novämber 1968 z Köln) isch e dytschi Jurischti, Bolitikeri (SPD) un syt 2013 Abgordneti im Dytsche Bundesdag. Syt em 14. Merz 2018 isch si Bundesminischteri vu dr Juschtiz un fir Verbruucherschutz. Vum 2. Juni 2017 bis zum 14. Merz 2018 isch si Bundesminischteri fir Familie, Seniore, Frauen un Juged gsii un vum 28. Septämber 2017 bis zum 14. Merz 2018 zuesätzli gschäftsfierendi Bundesminischteri fir Arbet un Sozials. Vum Jänner 2016 bis aafangs Juni 2017 isch si Generalsekretäri vu dr SPD gsii.

Läbe 
D Barley isch as Dochter vum e britische Radioredakteur un ere dytsche Dokteri uf d Wält chuu. Anne 1987 het si am Gymnasium Rodenkirchen z Köln s Abitur gmacht. Derno het si an dr Philipps-Universitet Marburg Rächtswisseschafte studiert un e Uusduschstudium an dr Universitet Paris-Sid absolviert, wu si 1990 mit em „Diplôme de droit français“ (Diplom vum Franzesische Rächt) abgschlosse het. Im Johr 1993 het si bim Bodo Pieroth an dr Universitet Münster e Promotion aagfange, wu si 1998 abgschlosse het. 

Noch em Studium het si zerscht as Rächtsaawältin fir Medizinrächt in ere Hamburger Großchanzlei gschafft, voreb si in dr Wisseschaftli Dienscht vum Landdag vu Rhyland-Pfalz gwächslet isch. Derno isch si wisseschaftligi Mitarbaiteri im Bundesverfassigsgricht b dr Renate Jaeger gsii, speter Richteri am Landgricht Trier un am Amtsgericht Wittlich. Ab 2008 bis zue ihre Wahl in dr Bundesdag isch si Referänti im Minischterium vu dr Juschtiz un fir Verbruucherschutz z Mainz gsii. Syt 2010 isch d Barley Mitglid im Landesbeamtebyrot vu ver.di.

D Barley isch gschiden un het zwai Chinder.

Bolitik 

Anne 1994 isch d Barley Mitglid vu dr SPD wore. Syt 2005 isch si Mitgild im Chraisvorstand vu dr SPD Trier-Saarburg, syt 2010 Vorsitzeri. Bi dr Bundesdagswahl 2013 isch si Diräktkandidati im Bundesdagswahlchrais Trier gsii un isch uf 31,1 Brozänt vu dr Erschtstimme chuu. Iber Blatz 7 vu dr Landeslischt isch si in dr Bundesdag yyzoge.

As Juschtiziari vu dr SPD-Bundesdagsfraktion isch d Barley Mitglid im gschäftsfierende Vorstand vu dr Fraktion. Im Bundesdag ghert si as ordeli Mitglid däne Uusschiss un Gremien aa:
 Uusschuss fir d Aaglägehaite vu dr Europäische Union
 Uusschuss fir Wahlbriefig, Immunitet un Gschäftsornig
 Elteschterot
 Bundesrichterwahluusschuss
 Bundesverfassigsrichterwahluusschuss
Derzue isch si stellverdrättend Mitglid im Rächtsuusschuss.

Im Novämber 2015 isch d Barley as Generalsekretäri vu dr SPD vorgschlaa wore. Am 11. Dezämber 2015 isch si uf em SPD-Bundesbarteidag zur Generalsekretäri gwehlt wore un het s Amt im Jänner 2016 aadrätte. 

Am 2. Juni 2017 isch si as Noofolgeri vu dr Manuela Schwesig Bundesminischteri fir Familie, Seniore, Frauen un Juged wore. Am 14. Merz 2018 isch si in dr neie Bundesregierig Bundesjuschtizminischteri wore.

Schrifte (Uuswahl) 
 Das Kommunalwahlrecht für Ausländer nach der Neuordnung des Art. 28 Abs. 1 S. 3 GG. (= Dissertation, Universität Münster 1997) in: Schriften zum europäischen Recht. Band 55. Duncker & Humblot, Berlin 1999, ISBN 3-428-09410-7.

Weblink 

 Privati Homepage

Fueßnote 

Jurist
SPD-Mitgliid
Dütsche Parlamentarier
Frau
Läbigi Person